
Кеумогдв: 014 Ви[дагіап Шегайиге, тефтеуа! Шегайиге, раіеоѕІауіѕіісѕ, КІітепііпа Гуапоуа 


Краковско-Вилненските славистични студии (КгаКоуузко-И/Пейзкте 5ифа 51ауіѕѓу- 
сгпе) са утвърдена и авторитетна поредица, издавана от Института по славянска 
филология на Ягелонския университет в Краков. Затова поредният том 14-и за 2018 г., 
съдържащ публикации на едно от най-големите имена на старобългаристиката и ки- 
рилометодиевистиката в България - проф. Климентина Иванова, далеч не е само 
проява на лично уважение към безспорните заслуги на българския учен, но и знак 
за признание към българската палеославистика, съчетано с приятелство и добро 
сътрудничество. 

Томът под наслов Ръкописи. Автори. Творби се фокусира върху разпознаваеми 
ключови думи за творческата биография на самата авторка. Енциклопедиите я пред- 
ставят като литературен историк, но проф. Иванова е сред малцината ерудити, които 
владеят различни области на знанието за Средновековието: палеография и кодико- 
логия, текстология, литургика, богословие, езикознание, културология. Замисълът 
на настоящия том е бил да се съберат на едно място поредица авторски публикации 
на проф. Иванова, осъществени през годините на дългата й и плодотворна научна 
кариера до момента, и то такива, които са труднодостъпни днес. Целта е била да им се 


даде нова публичност и те да достигнат по-лесно преди всичко до младата генерация 

изследователи от международната научна общност. Така се е получила една своеобраз- 
на антология от общо 20 статии и студии. Най-ранната публикация е от началото на 
70-те години на ХХ в., а най-късната - от 2013 г. Антологията е колкото лична равно- 
сметка на изследователските полета на интерес, с които свързваме името на проф. 
Иванова, на решените и нерешените въпроси в тях, на новите идеи, които съвремен- 
ното състояние на славистичната медиевистика поражда, толкова и един истински 
пътеводител за палеославистичните търсения в ръкописното наследство на славян- 
ския Юги Русия. Изборът на съставителите и авторката е много сполучлив и е плод на 
екипната им работа. Изключително важно е обстоятелството, че проф. Иванова сама 
е редактирала, допълнила и осъвременила своите изследвания чрез така наречените 
„авторски бележки“ след всеки материал. Те не само дават библиографска информа- 
ция къде и кога е публикуван материалът, но хвърлят и нова светлина върху комен- 
тираната тема чрез аналитичното й представяне въз основа на нови съвремен- 
ни данни. Така сякаш всяка статия или студия е тема в развитие или тема с продъл- 
жение. Решението е смело като намерение и форма, но също така много успешно като 
краен резултат. 

Мащабите на изследванията са големи по времеви обхват, по „горещи точки“ на 
ръкописната традиция, по жанр на текстовете. Както споделят и авторката в Думи на 
автора, и редакторката М. Иванова в Увода, една емблематична тема за Кл. Иванова 
отсъства от антологията. Това е темата, която всички медиевисти в България и в чуж- 
бина познават като нейния докторат, защитен през 1979 г. - за агиографската продук- 
ция на Търновската книжовна школа, към която тя многократно се е връщала. Тази 
липса обаче се компенсира от поместените в сборника изследвания върху българския 
ХІУ век, а още първата разработка е посветена на ръкопис № 267 от 90-те години на 
ХІУ век, от Погодиновската сбирка в Държавната публична библиотека в Москва, 
който съдържа преписи на Скитския патерик и на Пандектите на Никон Черногорец. 
Статията е първият от общо три материала, които се възпроизвеждат на оригиналния 
руски език, на който са осъществени преди години. Тя е образцова с изчерпателното 
и издържано в духа на най-добрите дескрипторски традиции описание на състава по 
инципити на текстовете, с възпроизвеждането на преписваческите бележки с висока 
информационна стойност и не на последно място - с поставянето на теоретичните 
въпроси за езиковия характер на преводите на тези две творби. От съвременна гледна 
точка и патеричната традиция, и тази на едно от най-значимите съчинения на един 
любим за монашеството автор, какъвто е Никон Черногорец, са напреднали в своето 
развитие, но изворовата база, върху която се градят специализираните проучвания, 


през годините се е натрупвала именно благодарение на подобни публикации. Прециз- 

ните наблюдения на проф. Иванова позволяват да се откроят фонетико-правописните 
особености на новгородския диалект и да се направи заключението, че преписвачите 
на ръкописа не са разбирали напълно своя извод и са допускали грешки. 

С ХГУ век са свързани още няколко публикации, а в други този възлов период от 
историята на българската преводна и оригинална книжнина е имплицитно намесен. 
Не можем да изброим всичко, но ще споменем разработката върху български препис 
на така нареченото второ Учително евангелие хомилиар, което се съдържа в ръкопис 
№ 134 от Зографския манастир. Учителното евангелие се налага като сборник суставни 
поучения към неделните и празничните евангелски четива сред всички православни 
славянски народности и неслучайно се отпечатва още в средата на ХУІ в. Наличният 
препис в атонския ръкопис разкрива възможния светогорски произход на превода 
и по думите на изследователката поставя под сериозно съмнение данните за превод 
от гръцки на руски (с. 431). Бихме искали да отбележим, че в статията се споменават 
още преписи от второто Учително евангелие в други ръкописи, като № 148 от Биб- 
лиотеката на Румънската академия на науките в Букурещ. Това е съпътстваща инфор- 
мация, но от съвременна гледна точка тя придобива важност за историята на други 
типове текстове, които се съдържат в споменатите ръкописи. Юридическият състав 
в РАН 148 и битуването му паралелно с препис от светогорския превод на второто Учи- 
телно евангелие дава насоки за размисъл за специалистите по история на правните 
текстове на Славянското средновековие. Коментарните бележки в края на статията от 
съвременни позиции са пример за заявената научна добросъвестност и равносметка. 
На практика те задават насоките за бъдещите проучвания на зографския ръкопис 
и необходимостта от неговото издание. 

Ръкописите – материалните носители на Словото, както ги нарича проф. Ива- 
нова, неизбежно са поставени във фокуса на най-голямо внимание. Но не могат да 
бъдат отминати и творците на словото - талантливите преводачи, автори, книжовни- 
ци, без които не можем да си представим разцвета на българската средновековна 
литература в епохата на Първото и Второто българско царство. Обобщено казано, 
сред първостроителите на книжнината и техните съчинения се нареждат Йоан Екзарх 
(Пълен текст на Словото за Сретение от Йоан Екзарх); Черноризец Храбър (Един 
вероятен източник на “За буквите”); Климент Охридски (Неизвестни преписи от 
творби на Климент Охридски в книгохранилищата на Югославия) и др. Неизбежно 
някои от най-приносните статии заплитат в почти „криминална“ интрига историята 
на текстовете, материалните свидетели - ръкописите, в които се срещат, и авторите. 
Един такъв приносен материал е намереният препис от Успение Методиево – житиен 


текст, посветен на първоучителя св. Методий, който сее съдържал в среднобългарски 

нестишен пролог. От него е направил препис сръбският книжовник Симон през вто- 
рата половина на ХМІ в. в ръкопис от манастира Кувеждин във Фрушка гора, но за 
самия ръкопис се знае само по библиографски данни. Истинска находка е, че проф. 
Иванова намира дълго търсения текст на Успение Методиево 156 години, след като 
за първи път за него споменава Пьотр Прейс в писмото си от 24 юни 1843 г. до Павел 
Йозеф Шафарик. През 1998 г. научният шанс я отвежда до архива на Прейс в Архива на 
Руската академия на науките в Санкт Петербург и така се увенчава с успех издирването 
за науката на препис от среднобългарски извод на една забележителна творба. Текстът 
допълва представата за св. Методий с ярка пробългарска линия и светецът е наречен 
учител на българския народ и българин родом. 

Други публикации, включени в сборника, са принос към изследването на сред- 
новековната литература на съседни славянски народи. Такава е например статията, 
озаглавена Сборникът на Мара Лешева - неизвестен паметник на сръбската книж- 
нина от ХУ в. Това така наречено от проф. Иванова съкровище се намира в Държавния 
исторически музей в Москва (Музейна сбирка Ке 3483). С вещина и последователни 
усилия в събирането на максимални исторически и биографични данни авторката 
чертае образа на поръчителката му - Мара Лешева, по волята на която най-вероятно 
е съставен ръкописът. Мара Лешева е възможна наследница на рода Църноевичи- 
Джурашевичи по бащина линия. Сборникът съдържа риторични и наративни съчи- 
нения за Божията майка, чието име носи поръчителката. Част от преписаните в него 
съчинения имат отношение и към българската писмена традиция, доколкото се раз- 
пространяват в емблематични сборници като Рилския панегирик на Владислав Гра- 
матик от 1479 г., Германовия сборник от 1359 г. идр. Публикацията е приносна не само 
с идентификацията на една личност, при това жена поръчител, но и с открояването на 
текстовия състав на един тематичен сборник. Проф. Иванова коректно поднася най- 
новите данни по темата и се самокоригира, тъй като се оказва, че мисленият за плод на 
личен вкус и почитание състав се открива в български календарен сборник от ХІУ в. 
и вероятно сръбският препис е копиран от близък до него протограф. 

Наред със заявения интерес към текстове, книжовници, ръкописи, проф. Кл. Ива- 
нова има множество теоретични приноси към терминологията на литературознани- 
ето за Средновековието и - в по-общ смисъл на славистичната медиевистика: архео- 
графия, кодикология, текстология и др. Редица терминологични анализи са помес- 
тени в коментарните бележки към отделните статии и студии. По повод на горната 
статия например именно в такава бележка се допълва характеристиката на Богоро- 
дичника като тип химнографски сборник, но в контекста на конкретния ръкопис на 


Мара Лешева терминът придобива съвсем друго значение, макар чее употребен в пър- 

вите му описания, а не е даден от самия преписвач. На отделен терминологичен про- 
блем са посветени статиите Класификация, типология и каталогизация на някои 
типове сборници в балканската ръкописна традиция (с. 303-326) и Некоторые 
проблемы изучения южнославянской переводной агиографии (с. 493-520). Първата 
е изнесена като лекция в далечната 1983 г., а впоследствие публикувана, но нейният 
систематичен и изчерпателен характер ни най-малко не е намалял през годините. 
Само изследовател с огромни натрупвания в практиката може да стигне до толкова 
значими обобщения за типовете сборници в целия балкански кирилски репертоар. 
Втората се спира на търсенията и изводите на авторката във връзка със съставянето на 
внушителния справочник ВіБ[іоѓћеса Надтодгартса ВаІКапо-$Іауіса, от който от изли- 
зането му през 2008 г. насам се ползват всички медиевисти. Проф. Иванова споделя 
своите принципи на систематизация - календарен и типологически, и аргументира 
защо не е избрала азбучната подредба по примера на аналогичната гръцка поредица 
– справочник по византийска агиография, дело на И. Делейе и Ф. Алкен, основаващо 
се на опита на обществото на йезуитите боландисти. Статията разисква серия от про- 
блеми: какви термини са наложени в различните национални дескрипторски прак- 
тики (панегирик, тържественик, чети-миней и др.); как се съотнася съставът на сбор- 
ниците с църковния устав и др. Това е изключително интересно четиво за творчес- 
ката лаборатория, колкото и клиширано да звучи, в която е създаден трудът. Струва 
ни се, че съвсем основателно това е заключителният материал в книгата, тъй като не 
само засяга едно от най-големите последни постижения на българския учен, но се 
явява и квинтесенция на нейния професионален път, обощавайки всички останали 
теми и интереси на научното дирене. 

Издадените текстове от различни жанрове са изключително приносен момент 
в книгата и обикновено са приложения към разработките. Техният брой никак не 
е малък - п, асред тях ще откроим само акростиховите стихири с глаголическа подред- 
ба на буквите, част от непреводен старобългарски химнографски текст, който сякаш 
предвещава времето на химнографията и големите открития в тази област до ден- 
днешен. Представител на агиографския жанр например е издаденото Житие на Павел 
Тивейски от ръкопис в Библиотеката на Румънската академия, познато само по един 
препис преди публикацията на Кл. Иванова на италиански от 2012 г. В книгата същата 
статия е преведена на български език. 

Не на последно място, в книгата има лични наблюдения, спомени от срещи 
и разговори, обмен на идеи с утвърдени имена от международната палеославистична 
общност - А. Турилов, У. Федер и др.; учени представители на средното поколение 


и най-младата генерация в българската палеославистика – М. Иовчева, Я. Милтенов 

и др. Те заслужено са цитирани или споменати с конкретните си приноси, така че 
библиографската информация е не просто актуализирана и допълнена със съвремен- 
ни изследвания, а читателят остава впечатлен колко много теми и проблеми са на- 
белязани и очакват своите изследователи. Големият учен винаги е създател на тра- 
диция, волно или неволно, а продължението на неговите разработки е атестат за 
значимостта на научните открития. За своите учители - Петър Динеков, Христо 
Кодов, Боню Ангелов, Куйо Куев и др. - самата проф. Иванова говори с уважение, 
признателност и нескрита емоция и този личен момент придава на книгата нещо 
специфично и разпознаваемо. 

Ако трябва да обобщим, книгата на проф. Кл. Иванова е изключително полезно 
четиво за всички, изкушени от медиевистиката. То респектира с обема на знанието 
за книжовната култура на Средновековието, заложено в него, с опита и високия про- 
фесионален стандарт на изследователката, с любовта и отдадеността й на ръкописите. 
Неслучайно името на проф. Кл. Иванова е толкова популярно в международната сла- 
вистична общност, в страни като Русия, Сърбия, Италия, Израел и др. То присъства 
и в редколегията на Хезгубу Сугую-Меюфайзке, електронното научно списание на 
Института по славянска филология на Университета Мария Кюри-Склодовска в Люб- 
лин, защото е неразривно свързано с изследванията върху Кирило-Методиевото 
дело, както обикновено наричаме началото на многовековния възход на писменото 
слово; защото с лекота прекрачва границите на пространството и навсякъде поражда 
само уважение към таланта и труда на учения. Полша, където излиза настоящият 
сборник, си е спечелила статута на една от най-активните точки в Европа, където 
средновековното ръкописно наследство на славянството се радва на силен интерес, 
на работата в екип, на взаимното уважение, отстояването на високи научни критерии 
и е живата споделена старина. Затова до споменатите български имена в тази книга 
заслужено застават полските съставители на антологията - проф. Александър Наумов, 
проф. Мажана Кучинска, проф. Ян Страдомски - колеги, сътрудници, скъпи приятели 
на проф. Иванова. Настоящата книга доказва съществуването на рицарски орден на 
палеославистите, както сполучливо се изразява самата авторка, а ние ще допълним, 
че тя носи удоволствието не само от четенето и знанието, но и от опознаването на един 


от Великите магистри на този орден - Климентина Иванова. 

